Žaloba podaná 26. apríla 2021 – Shopify/EUIPO – Rossi a iní (Shoppi)
(vec T-222/21)
Jazyk, v ktorom bola podaná žaloba: angličtina
Účastníci konania
Žalobkyňa: Shopify Inc. (Ottawa, Ontário, Kanada) (v zastúpení: S. Völker a M. Pemsel, laywers)
Žalovaný: Úrad Európskej únie pre duševné vlastníctvo (EUIPO)
Ďalší účastníci konania pred odvolacím senátom: Massimo Carlo Alberto Rossi (Fiano, Taliansko), Salvatore Vacante (Berlín, Nemecko), Shoppi Ltd (Londýn, Spojené kráľovstvo)
Údaje týkajúce sa konania pred EUIPO
Majiteľ spornej ochrannej známky: ďalší účastník konania pred odvolacím senátom
Dotknutá sporná ochranná známka: obrazová ochranná známka Európskej únie Shoppi v tmavomodrej, bielej, červenej a oranžovej – ochranná známka Európskej únie č. 16 684 797
Konanie pred EUIPO: konanie o neplatnosť
Napadnuté rozhodnutie: rozhodnutie druhého odvolacieho senátu EUIPO z 18. februára 2021 vo veci R 785/2020-2
Návrhy
Žalobkyňa navrhuje, aby Všeobecný súd:
zrušil napadnuté rozhodnutie,
zamietol odvolanie ďalšieho účastníka konania pred druhým odvolacím senátom EUIPO proti rozhodnutiu zrušovacieho oddelenia zo 6. februára 2020 (číslo konania o neplatnosť: 000034203 C),
uložil EUIPO a ďalšiemu účastníkovi konania pred druhým odvolacím senátom EUIPO povinnosť nahradiť trovy konania vrátane trov konania pred odvolacím senátom.
Uvádzaný žalobný dôvod
porušenie článku 60 ods. 1 písm. a) v spojení s článkom 8 ods. 1 písm. b) nariadenia Európskeho parlamentu a Rady (EÚ) 2017/1001.
____________